Nang á̱ nyia̱ a̱nia a̱ni,
huhwa a̱ghyang a̱niet nang á̱ ngyei nggu Isuu,
a̱tyu A̱ri̱matiya (nggu a̱ ku yet nggwon ta̱m Yesu kya da̱ bang mat nang gu fwuong a̱wun A̱yahudawa a̱ni,)
a̱ si̱ naai gwomna Bilatut a̱ nwuak nggu shim nang gu na nkyiak kwom Yesu hu,
gu niat a̱ni.
Gwomna Bilatut meang si̱ shim gu ndyo.
A̱ si̱ nat,
a̱ si̱ kyiak kwom Yesu hu.
Nikodimut mameang,
a̱tyu a̱ ku bai da̱ a̱vwuo Yesu a̱tyetuk a̱ni,
a̱ si̱ doot a̱ si̱ nat dundung ma̱ng Isuu.
Nggu,
a̱ ku ba̱ng hya̱u nang gu kyiai mur ma̱ng a̱lot a̱ni.
Ku si̱ swan kpa̱p nang kweanghyi nchyi a̱ni.
Á̱niet a̱feang bani si̱ kyiak kwom Yesu hu,
ba̱ si̱ gat hu ma̱ng kikyak.
Ba̱ si̱ nkwon nkyuo turare,
ma̱nang taada niat nkwom A̱yahudawa ji ndi a̱ni.
A̱vwuo ka nang á̱ ku nkpang Yesu da̱ a̱team a̱khwu wu a̱ni,
ku shya̱ kpa̱mkpaan ma̱ng a̱byin chyui nkyang fwung.
A̱wot lyak fai ku shya̱ a̱ja,
da̱nang á̱ ka̱n niat a̱yin a̱ni bah.
Nang a̱tuk a̱kya kya ka̱n gyet mam nang á̱ wu shyip á̱ shya̱ Mam Fwung A̱yahudawa hu a̱ni;
a̱wot lyak hu ku shya̱ kpa̱mkpaan a̱ja;
huhwa ku mbyia̱,
ba̱ si̱ kin myiai kwom Yesu hu a̱ja.
Ma̱ a̱tsotson a̱tson a̱tuk Ladi ka,
nang a̱vwuo ka ni̱ li duduu,
Ma̱ryamu Ma̱ga̱daliya si̱ nat da̱ a̱bi ka.
A̱wot a̱ si̱si̱ shya̱ nang á̱ ka̱n gyuut a̱fang ka da̱ a̱nu a̱bi ka á̱ sak zan!
A̱ si̱ tyong chung a̱ nat da̱ a̱vwuo Siman Bitut,
ma̱ng nggwon ta̱m ka nang Yesu chat a̱ swak a̱ni.
A̱ si̱ hyia̱ ma̱ng a̱mba nyia̱,
“Ba̱ kyiak kwom Yesu ma̱ a̱bi ka!
A̱wot zi̱ lyen a̱vwuo ka nang ba̱ si̱ nsak gu a̱ni bah!”
Huhwa Bitut ma̱ng nggwon ta̱m a̱nyiung ka si̱ doot!
A̱wot ba̱ si̱ nat da̱ a̱bi ka.
Ba̱ shya̱ di̱n chung mba a̱feang,
a̱wot nggwon ta̱m a̱nyiung nka si̱ tyong Bitut a̱ ghwon.
Kikya si̱ yet a̱son di̱n tat da̱ a̱bi ka.
A̱ si̱ beak a̱ nwuan,
a̱ si̱ li a̱sai a̱toot wu.
A̱wot da̱ nggu,
a̱ nwuo bah.
A̱wot Siman Bitut a̱ ku shya̱ lilyim ka a̱ni,
a̱ si̱ neet a̱ ba̱ nwuo ma̱ a̱bi ka.
A̱ si̱ li a̱sai a̱toot nang á̱ nggat Yesu a̱ni,
myian a̱ja;
ma̱ng a̱toot wu nang á̱ nggaat a̱pyia̱ Yesu ka a̱ni,
nang gu myian zan;
ma a̱nia wa a̱sai a̱toot wu si̱ byuut a̱ swan zan.
A̱wot nggwon ta̱m ka ka̱ ku yet a̱son nat da̱ a̱bi ka a̱ni,
si̱ mun a̱ nwuo mami.
A̱ si̱ li,
a̱ si̱ nwuak a̱chuchuk.
(Bi̱ri̱ng ma̱ng a̱nia,
ba̱ ku fi̱k kyang hu nang A̱lyiat A̱gwaza na fa nyia̱ Yesu na doot ma̱ng swuan ma̱ á̱niet ba̱ ka̱n kwi a̱ni bah).
A̱wot mman ta̱m na si̱ bwuok á̱ nat a̱mali.
A̱wot Ma̱ryamu Ma̱ga̱daliya si̱ yong a̱ta̱usa da̱ a̱nu a̱bi ka,
a̱ twei.
Nang gu ni̱ shya̱ da̱ a̱nak ka,
a̱ si̱ beak a̱ nwuan mami a̱bi ka.
A̱jawa gu si̱ li a̱yaata̱m tswá A̱gwaza a̱feang,
nang ba̱ swan ma̱ng a̱sai a̱yaatoot da̱ a̱vwuo nang á̱ ku myian Yesu a̱ni;
a̱tyo nyiung a̱zapyia̱ ka,
a̱tyo nyiung tatak.
Ba̱ si̱ lyip gu nyia̱,
“A̱byii̱k,
yihwa mbyia̱ nang a ntwei?”
A̱ si̱ nyia̱,
“Ba̱ kyiak kwom a̱tyoli nung wu á̱ doot ndyo!
A̱wot ndyen tyan ji ba̱ si̱ nsak hu a̱ni bah!”
Nang gu nhyia̱ a̱nia a̱ni,
a̱ si̱ bwuak,
a̱ si̱ li Yesu gu yong.
Da̱ nggu,
a̱ fi̱k gu bah!
Yesu si̱ lyip gu nyia̱,
“A̱byii̱k,
yihwa mbyia̱ nang a ntwei?
A̱nyan wa nang a chat?”
Ma̱ryamu si̱ fa á̱ ngyei a̱tyu cham a̱vwuo wu wa.
A̱wot a̱ si̱ nyia̱ ma̱ng a̱nggu,
“Ki̱ nyi kyiak gu doot ndyo,
a hyia̱ ma̱ng a̱nung tyan ji a si̱ nsak hu a̱ni,
a̱wot n nat n kyiak guu!”
Yesu si̱ nyia̱ ma̱ng a̱nggu,
“Ma̱ryamu!”
A̱ si̱ bwuak a̱ nat ma̱ng Yesu.
A̱ si̱ kaat da̱ a̱lyem A̱yahudawa,
nyia̱ “Raboni!”
Huhwa yet “A̱tyu tyiet.”
Yesu si̱ nyia̱ ma̱ng a̱nggu,
“Yok vwuk nung bah,
mat n ka̱n bwuok nat tswazwa da̱ a̱vwuo A̱tyia̱ ka bah.
Ya mbwuok nat da̱ a̱vwuo á̱na̱nyiuk nung ba,
a̱ si̱ hyia̱ ma̱ng a̱mba;
n na mbwuok nat tswazwa da̱ a̱vwuo A̱tyia̱ nung ma̱ng A̱tyia̱ nyin,
A̱gwaza nung ma̱ng A̱gwaza nyin.”
Ma̱ryamu Ma̱ga̱daliya si̱ nat a̱ si̱si̱ hyia̱ ma̱ng mman ta̱m Yesu na nang gu ndi ngguu.
A̱wot a̱ si̱ tak ma̱ng a̱mba kyang nang gu lyiat ma̱ng a̱nggu a̱ni.